Rozhodnutie Komisie
z 12. decembra 2000,
ktoré v zásade uznáva úplnosť dokumentácie predloženej na podrobné preskúmanie s cieľom možného zaradenia QRD 133 WP (Bacillus subtilis, kmeň QST 713) do prílohy I smernice Rady 91/414/EHS o uvádzaní prípravkov na ochranu rastlín na trh
(oznámené pod číslom C(2000) 3747)
(Text s významom pre EHP)
(2001/6/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh [1], naposledy zmenenú a doplnenú smernicou Komisie 2000/68/ES [2], a najmä na jej článok 6 ods. 3,
keďže:
(1) Smernica 91/414/EHS (ďalej len "smernica") ustanovuje vypracovanie zoznamu účinných látok spoločenstva povolených pre používanie v prípravkoch na ochranu rastlín.
(2) dokumentácia týkajúca sa účinnej látky QRD 133 WP (Bacillus subtilis, kmeň QST 713) bola 19. apríla 2000 predložená nemeckých orgánom spoločnosťou AgraQuest s cieľom jej zaradenia do prílohy I smernice.
(3) nemecké orgány informovali Komisiu, že na základe predbežného preskúmania sa zdá, že dokumentácia vyhovuje požiadavkám o údajoch a informáciách stanovených v prílohe II smernice; ďalej sa tieto orgány domnievajú, že dokumentácia obsahuje údaje a informácie požadované prílohou III smernice, vzťahujúce sa na prípravok na ochranu rastlín obsahujúci príslušnú účinnú látku; v súlade s článkom 6, ods. 2 bola potom dokumentácia následne žiadateľom odoslaná Komisii a ostatným členským štátom.
(4) Stály výbor pre zdravie rastlín bol 1. septembra 2000 poverený preskúmaním dokumentácie.
(5) článok 6, ods. 3, smernice požaduje formálne potvrdenie skutočnosti na úrovni spoločenstva, že dokumentácia v zásade spĺňa požiadavky týkajúce sa údajov a informácií stanovených v prílohe II a požiadavky prílohy III smernice pre najmenej jeden prípravok na ochranu rastlín obsahujúci príslušnú účinnú látku.
(6) takéto potvrdenie je nevyhnutné pre umožnenie podrobného preskúmania dokumentácie a na to, aby v súlade s článkom 8 ods.1 smernice mali členské štáty možnosť udeliť dočasnú registráciu pre prípravky na ochranu rastlín obsahujúce príslušnú účinnú látku.
(7) toto rozhodnutie nemá vplyv na právo Komisie požadovať od žiadateľa poskytnutie doplňujúcich údajov a informácií s cieľom objasniť niektoré aspekty dokumentácie; vyžiadanie doplňujúcich údajov nevyhnutných na objasnenie skutočností uvedených v dokumentácii nemá dopad na lehotu predloženia správy uvedenú v bode 9.
(8) členské štáty a Komisia súhlasili s tým, aby Nemecko pokračovalo v podrobnom preskúmaní dokumentácie týkajúcej sa QRD 133 WP (Bacillus subtilis, kmeň QST 713).
(9) akonáhle to bude možné, najneskôr však do jedného roka od dátumu uverejnenia tohto rozhodnutia, predloží Nemecko Komisii správu o záveroch preskúmania, ktoré vykonalo, spolu s odporúčaniami, pokiaľ ide o zaradenie alebo nezaradenie a s tým súvisiacimi podmienkami.
(10) opatrenia uvedené v tomto rozhodnutí sú v súlade so stanoviskom Stáleho výboru pre zdravie rastlín,
PRIJALA TOTO ROZHODNUTIE:
Článok 1
Dokumentácia predložená Komisii a členským štátom spoločnosťou AgraQuest s cieľom zaradenia QRD 133 WP (Bacillus subtilis, kmeň QST 713) ako účinnej látky do prílohy I smernice 91/414/EHS, preskúmaním ktorého bol poverený Stály výbor pre zdravie rastlín 1. septembra 2001, v zásade vyhovuje požiadavkám týkajúcich sa údajov a informácií stanovených v prílohe II smernice. Dokumentácia vyhovuje požiadavkám na údaje a informácie stanovené v prílohe III smernice pre prípravok na ochranu rastlín obsahujúci QRD 133 WP (Bacillus subtilis, kmeň QST 713), vzhľadom na jeho navrhované použitie.
Článok 2
Táto rozhodnutie je adresované členským štátom.
V Bruseli 12. decembra 2000